**Ministru kabineta noteikumu projekta**

“Grozījumi Ministru kabineta 2014.gada 1.jūlija noteikumos Nr.371 „Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes”” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Grozījumi Ministru kabineta 2014.gada 1.jūlija noteikumos Nr.371 „Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes”” (turpmāk – projekts) ir izstrādāts pēc Izglītības un zinātnes ministrijas (turpmāk – ministrija) iniciatīvas, pamatojoties uz Izglītības likuma 14.panta 3.punktu un Vispārējās izglītības likuma 4.panta 3.3 punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2014.gada 1.jūlija noteikumu Nr.371 “Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes” (turpmāk – noteikumi Nr.371) 2.punktā ir noteikts, ka valsts finansējumu pedagogu darba samaksai un valsts sociālās apdrošināšanas obligātajām iemaksām izglītības iestāde saņem, ja tā Valsts izglītības informācijas sistēmā (turpmāk – VIIS) līdz attiecīgā gada 31. maijam un 5. septembrim ir ievadījusi un apstiprinājusi informāciju par bērnu un skolēnu skaitu attiecīgā gada 27. maijā un 1. septembrī (pa klasēm (grupām) un izglītības programmām). Savukārt noteikumu Nr.371 4.punktā ir noteikts, ka ministrija nosaka dotācijas apmēru, pamatojoties uz šo noteikumu 2.punktā minēto informāciju par bērnu un skolēnu skaitu.  Saskaņā ar noteikumu Nr.371 5.punktu ministrija nosaka dotācijas apmēru izglītības iestādei, kas īsteno pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un akreditētas pamatizglītības un vispārējās vidējās izglītības programmas, atbilstoši Ministru kabineta 2009.gada 22.decembra noteikumu Nr.1616 “Kārtība, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai” (turpmāk – noteikumi Nr.1616). No minētā regulējuma izriet, ka noteikumi Nr.1616 attiecībā uz privātajām izglītības iestādēm tiek piemēroti tikai tiktāl, cik tas attiecas uz finansējuma aprēķināšanu atbilstoši noteikumu Nr.371 noteiktajā kārtībā VIIS ievadītajai un apstiprinātajai informācijai par bērnu un skolēnu skaitu.  Noteikumu Nr.1616 8.1.apakšpunktā ir noteikts, ka ministrija aprēķina mērķdotāciju pašvaldību izglītības iestādēs bērnu izglītošanā nodarbināto pirmsskolas pedagogu un pašvaldību vispārējās pamatizglītības un vispārējās vidējās izglītības iestāžu pedagogu darba samaksai, ievērojot izglītības programmas mācību stundu plāna īstenošanai normētā skolēnu un bērnu skaita attiecību pret vienu pedagoga mēneša darba algas likmi.  Savukārt MK noteikumu Nr.1616 8.2 1.apakšpunktā ir noteikts, ka pedagogu darba samaksas noteikumos noteiktajām pedagoga profesionālās darbības kvalitātes piemaksām nepieciešamo finansējumu ministrija aprēķina un sadala pašvaldībām, ņemot vērā katrā pašvaldībā un izglītības programmā tādu pedagogu mēneša darba algas likmju skaitu attiecīgā gada 27.maijā (periodam no attiecīgā gada 1.septembra līdz 31.decembrim) un 1.septembrī (periodam no nākamā gada 1.janvāra līdz 31.augustam), kuri ir ieguvuši 3., 4. un 5.kvalitātes pakāpi, pamatojoties uz informāciju par darba algas likmju skaitu, ko pašvaldības vai izglītības iestādes ir iesniegušas attiecīgās nozares ministrijā līdz attiecīgā gada 31.maijam un 5.septembrim.  No iepriekš minētā, secināms, ka valsts finansējumu pedagogu darba samaksai un valsts sociālās apdrošināšanas obligātajām iemaksām aprēķina, ņemot vērā izglītojamo skaitu VIIS, savukārt valsts finansējumu pedagoga profesionālās darbības kvalitātes piemaksām aprēķina, ņemot vērā informāciju par valsts finansēto pedagogu mēneša darba algas likmju skaitu.  Tādējādi ir radusies situācija, ka no noteikumiem Nr.371 neizriet, ka privātajām izglītības iestādēm valsts dotācija ir piešķirama arī pedagogu profesionālās darbības kvalitātes piemaksām. Savukārt no Ministru kabineta 2014.gada 17.jūnija noteikumu Nr.332 “Grozījumi Ministru kabineta 2009.gada 28.jūlija noteikumos Nr.836 “Pedagogu darba samaksas noteikumi”” anotācijas izriet, ka finansējums privāto izglītības iestāžu pedagogu profesionālās darbības kvalitātes piemaksu nodrošināšanai tiek segts no valsts budžeta.  Tādējādi, lai privātajām izglītības iestādēm varētu nodrošināt valsts finansējumu pedagogu profesionālās darbības kvalitātes piemaksām un lai darbība būtu pamatota ar ārējo normatīvo aktu tiesību normu, nepieciešams izdarīt grozījumus noteikumos Nr.371.  Projekts paredz noteikt, pamatojoties uz kādu informāciju Izglītības un zinātnes ministrija un nozares ministrija nosaka pedagogu profesionālās darbības kvalitātes piemaksām nepieciešamo finansējumu, proti, lai saņemtu minēto finansējumu, izglītības iestādei līdz attiecīgā gada 31.maijam un 5.septembrim ir jāiesniedz Izglītības un zinātnes ministrijā vai nozares ministrijā informācija par tādu valsts finansēto pedagogu mēneša darba algas likmju skaitu attiecīgā gada 27.maijā un 1.septembrī, kuri ir ieguvuši 3., 4. un 5.kvaitātes pakāpi.  Precizēts noteikumu Nr.371 4.punkts, nosakot, ka ministrija dotāciju privātajām izglītības iestādēm attiecīgajam periodam aprēķina, pamatojoties ne tikai uz informāciju par bērnu un skolēnu skaitu, bet arī pamatojoties uz informāciju par valsts finansēto pedagogu mēneša darba algas likmju skaitu.  Projekts paredz noteikt, pamatojoties uz kādu informāciju, valsts dotācija pedagogu profesionālās darbības kvalitātes piemaksām tiks piešķirta par laika periodu no 2014.gada 1.septembra līdz 2015.gada 31.augustam.  Saskaņā ar noteikumu Nr.371 5.punktu finansējuma apmērs pedagogu profesionālās darbības kvalitātes piemaksām tiks aprēķināts atbilstoši noteikumu Nr.1616 regulējumam. |
| 3. | Projekta izstrādē iesaistītās institūcijas | Izglītības un zinātnes ministrija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātās izglītības iestādes, kas īsteno pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |
| --- | --- |
| **VII. Tiesību akta projekta izpildes nodrošināšana un tās ietekme uz institūcijām** | |
| Projekta izpildē iesaistītās institūcijas | Izglītības un zinātnes ministrija |
| Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
| Cita informācija | Nav |

*Anotācijas III, IV, V un VI sadaļa – projekts šīs jomas neskar.*

Izglītības un zinātnes ministre I.Druviete

Vizē:

Valsts sekretāre S.Liepiņa

04.11.2014.

972

A.Trokša,

67047858, [alise.troksa@izm.gov.lv](mailto:alise.troksa@izm.gov.lv)